Bratislava 22. februára (TASR) - Kurz slovenskej koruny voči referenčnému euru sa v priebehu dnešného dňa oslabil v dôsledku vývoja v regióne približne o 7 halierov.
Slovenská mena otvárala obchodovanie na úrovni 37,300/37,330 SKK/EUR. Ako pre TASR uviedol díler Slovenskej sporiteľne Vladimír Gajdoš, koruna sa v priebehu dňa prepadla až na úroveň 37,470/37,500 SKK/EUR pre vývoj poľského zlotého. Popoludní sa situácia začala vracať do normálu a koruna skorigovala na 37,320/350 SKK/EUR. V závere dňa sa oslabila ešte o ďalších 5 halierov, pretože agentúra Moody's znížila výhľad ratingu stredno- a dlhodobých záväzkov Maďarska.
Záverečný kurz koruny k americkému doláru bol 31,410/31,430 SKK/USD. Voči českej mene sa koruna na konci dňa obchodovala s kurzom 1,3085/1,3100 SKK/CZK.
V najbližších dňoch by sa mala koruna voči euru pohybovať v pásme 37,250/450 SKK/EUR.